‘ન્યાયાધીશ મહોદય, મારા અસીલને બીજો એક વાંધો એ પડ્યો છે કે આ ફિલ્મમાંથી લૉજિકની સાવ હાસ્યાસ્પદ રીતે બાદબાકી કરી નાખી છે; જેમ કે આખું ચપ્પુ ખૂંચી જાય, ગોળીઓ વાગે, ઊંચેથી બાઇકસોતાં નદીમાં પડે, પણ ફિલ્મમાં કોઈને કશું જ ન થાય. હીરો સલમાન ખાનનો ચેલો છે એટલે સુધરવા માટે તે જિમ ખોલે એ સમજી શકાય, પણ કોઈ ખંડેરની વચ્ચે જિમ શું કામ ખોલે? ખૂનખાર ગુંડો પાશા કસ્ટડીમાં બેઠો-બેઠો કેબલ ટીવી જુએ, જેલનું ટીવી તોડી નાખે તો બિનધાસ્ત નવું આવી જાય, પોલીસની ગિરફ્તમાંથી ભાગી જાય, નિરાંતે જીવવા માંડે અને પોલીસને કશી જ પડી ન હોય. ઇન્સ્પેક્ટર જનરલની દીકરીને બબ્બે વાર આરામથી કિડનૅપ કરી લેવામાં આવે.’